
Бүген Татарстан Республикасы Президенты Рөстәм Миңнеханов Дубай әмире гаиләсе әгъзасы шәех Әхмәт бән Дальмук Джума әл Мактум белән очрашты. Рөстәм Миңнеханов шәехка Татарстанга визиты һәм республиканың сәнәгый, икътисадый, инвестицион мөмкинлекләренә игътибар иткәне өчен рәхмәт белдерде.

Очрашу ТР Хөкүмәте Йортында узды, анда шулай ук ТР Премьер-министры урынбасары Васил Шәйхразыев, ТР Премьер-министры урынбасары - сәнәгать һәм сәүдә министры Альберт Кәримов, ТР Президенты ярдәмчесе Радик Гыйматдинов, ТР Инвестицион үсеш агентлыгы җитәкчесе Талия Миңнуллина, Татарстан Республикасының Дубайдагы сәүдә-икътисадый вәкиле Тимур Хәйретдинов, республика министрлыклары һәм ведомстволары, алдынгы сәнәгать предприятиеләре вәкилләре катнашты.

"Сезнең бик бай программа: министрлыклар, ведомстволар, предприятиеләрдә очрашулар. Әлеге очрашулар нәтиҗәле булыр һәм уртак проектларны гамәлгә ашыруга тәргеч булыр, дип өметләнәм", - диде Рөстәм Миңнеханов.

Ул ассызыклаганча, Татарстан Россия-Әмирлекләр мөнәсәбәтләре кысаларында Берләшкән Гарәп Әмирлекләре белән хезмәттәшлекне үстерүгә аеруча игътибар итә. "Без илегезнең ничек үзгәрүен, нинди максталар куйганыгызны күрәбез һәм тәҗрибәгезне бездә дә кулланырга тырышабыз. Шул ук вакытта без элемтәләрне тагын да ныгытып, уртак проектларны гамәлгә ашырырга телибез. Мөмкинлекләр бар", - диде ТР Президенты.

Рөстәм Миңнеханов сүзләренчә, ислам дөньясы белән элемтәләргә хәзер игътибар аеруча көчле. " Россия Президенты йөкләве буенча мин "Россия - Ислам дөньясы" стратегик күзаллау төркемен җитәклим. Ислам хезмәттәшлеге илләрендәге хезмәттәшләребез белән багланышларның төрле ысулларын эзлибез", - диде ул.

ТР Президенты шулай ук Казанда 10 май көнне "Россия - Ислам дөньясы: KazanSummit" унынчы икътисадый саммит эшен башлавы турында искәртте.

Ахырда Татарстан Президенты кунакларны Бөек Ватан сугышында Җиңү көненә багышланган бәйрәм чараларында катнашырга чакырды.
Рөстәм Миңнеханов Дубай әмирлеге делегациясе белән очрашты